כל ענייני הגר, בין להודיעו המצות לקבלם, בין המילה, בין הטבילה צריך שיהיו בשלושה הכשרים לדון, וביום <i>(תוספות ורא"ש פרק "החולץ").</i> מיהו דוקא לכתחילה, אבל בדיעבד אם לא מל או טבל אלא בפני שנים או קרובים <i>(הגהות מרדכי)</i> ובלילה, אפילו לא טבל לשם גרות אלא איש שטבל לקריו ואשה שטבלה לנדתה הוי גר, ומותר בישראלית. חוץ מקבלת המצות שמעכבת אם אינה ביום ובשלושה. ולהרי"ף ולהרמב"ם אפילו בדיעבד שטבל או מל בפני שנים או בלילה מעכב, ואסור בישראלית. אבל אם נשא ישראלית והוליד ממנה בן – לא פסלינן ליה.